એક લાખથી વધુ વસતીવાળા ગુજરાતનાં ૩૦ શહેરોમાં ભુજનો નંબર ૨૯મો આવ્યો છે, તે જ શહેરની અસ્વચ્છતાનો સૌથી મોટો પુરાવો છે. ગત વર્ષે નેશનલ રેન્કિંગમાં ભુજનો નંબર ૯૮મો હતો, પરંતુ આ વર્ષે આ નંબર ૩૫૦મો થયો છે. આમ ભુજની અસ્વચ્છતા માત્ર એક જ વર્ષમાં કેટલી વધી હશે તે સ્પષ્ટ થાય છે. લાંબા સમયથી ભુજ નગરપાલિકામાં પૂર્ણકાલીન મુખ્ય અધિકારીની જગ્યા પર ઇન્ચાર્જ અધિકારી શાસન કરે છે. તેઓ માત્ર સહીઓ કરવા પૂરતા જ કચેરીમાં આવતા હોવાથી પાયાની સમસ્યાના નિકાલ માટે સમય ફાળવી શકતા નથી. તો નગરપાલિકા દ્વારા વોર્ડર સિસ્ટમનો પણ અમલ કરાતો નથી. તેમ જ ભૂકંપ પછી ભુજનો ચહુદિશ વિકાસ થયો છે, પરંતુ તેના પ્રમાણમાં સફાઈ કામદારોની સંખ્યા વધી નથી. સફાઈનું કામ ઠેકેદારને અપાય છે. જેનો મોટા ભાગના કામદારો વિરોધ કરે છે. વારંવાર હડતાળ પાડવામાં આવે છે. તેથી પણ શહેરમાં ગંદકી વધે છે. ઘરે-ઘરે કચરાના એકત્રીકરણની કામગીરી પણ અવારનવાર ખોરંભે ચડે છે.